ทองคำปิดร่วง 6.7 ดอลล์
สัญญาทองคำตลาดนิวยอร์กปิดร่วงลง 6.7 ดอลล์ จากแรงขายทำกำไร-เงินดอลล์แข็ง
30 ส.ค. 2555

สัญญาทองคำตลาดนิวยอร์กปิดร่วงลง 6.7 ดอลล์ จากแรงขายทำกำไร-เงินดอลล์แข็ง
สัญญาทองคำตลาด COMEX (Commodity Exchange) ส่งมอบเดือนธ.ค.ร่วงลง 6.7 ดอลลาร์ หรือ 0.4% ปิดที่ 1,663 ดอลลาร์/ออนซ์ หลังจากเคลื่อนตัวในช่วง 1664.0 - 1658.5 ดอลลาร์
สัญญาทองคำปรับตัวลง ขณะที่นักลงทุนยังคงจับตาดูความเคลื่อนไหวของเฟดอย่างระมัดระวัง โดยเบน เบอร์นันเก้ ประธานเฟดมีกำหนดจะแถลงมุมมองทางเศรษฐกิจในการประชุมที่เมืองแจ็คสันโฮล มลรัฐไวโอมิง ในวันที่ 31 ส.ค.นี้ ขณะที่นักลงทุนบางกลุ่มคาดว่า เบอร์นันเก้อาจจะส่งสัญญาณการใช้มาตรการกระตุ้นเศรษฐกิจเพิ่มเติมในการประชุมครั้งนี้ แต่ก็มีนักลงทุนอีกจำนวนหนึ่งที่คาดว่าเบอร์นันเก้จะยังไม่ส่งสัญญาณการใช้มาตรการดังกล่าว
นอกจากนี้ สัญญาทองคำยังได้รับแรงกดดันจากการแข็งค่าของสกุลเงินดอลลาร์สหรัฐ โดยดัชนีดอลลาร์  (dollar index) ซึ่งเป็นดัชนีวัดความเคลื่อนไหวของสกุลเงินดอลลาร์สหรัฐเมื่อเทียบกับ 6 สกุลเงินที่เป็นคู่ค้าหลักของสหรัฐ พุ่งขึ้นแตะระดับ 81.554 จุด จากระดับของวันอังคารที่ 81.334 จุด